Document ID: 32014D0166

KOMISSION TÄYTÄNTÖÖNPANOPÄÄTÖS,
annettu 21 päivänä maaliskuuta 2014,
päätöksen 2005/381/EY muuttamisesta Euroopan parlamentin ja neuvoston direktiivin 2003/87/EY soveltamisen raportointiin käytettävän kyselylomakkeen osalta
(tiedoksiannettu numerolla C(2014) 1726)
(ETA:n kannalta merkityksellinen teksti)
(2014/166/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 21 artiklan 1 kohdan,
sekä katsoo seuraavaa:
(1)
Direktiivin 2003/87/EY 21 artiklan 1 kohdassa edellytetään, että jäsenvaltiot toimittavat komissiolle vuosittaisen kertomuksen direktiivin soveltamisesta. Direktiiviä 2003/87/EY on sen antamisen jälkeen muutettu huomattavasti, ja komissio on hyväksynyt erilaisia oikeudellisia välineitä sen täytäntöönpanoa varten.
(2)
Direktiiviä 2003/87/EY muutetaan Euroopan parlamentin ja neuvoston direktiivillä 2008/101/EY (2) ilmailutoiminnan sisällyttämiseksi unionin kasvihuonekaasujen päästöoikeuksien kaupan järjestelmään ja Euroopan parlamentin ja neuvoston direktiivillä 2009/29/EY (3) kasvihuonekaasujen pääsoikeuksien kaupan parantamiseksi ja laajentamiseksi. Komission asetuksessa (EU) N:o 601/2012 (4) säädetään kasvihuonekaasupäästöjen ja toimintotietojen tarkkailusta ja raportoinnista, ja komission asetuksessa (EU) N:o 600/2012 (5) vahvistetaan kasvihuonekaasupäästöraporttien todentamista, todentajien akkreditointia ja vastavuoroista tunnustamista sekä akkreditointilaitosten vertaisarviointia koskevat säännöt.
(3)
Lisäksi komission asetuksessa (EU) N:o 389/2013 (6) määritetään unionin rekisteriä koskevat yleiset, toiminnalliset ja ylläpitoa koskevat vaatimukset, ja komission päätöksessä 2011/278/EU (7) vahvistetaan direktiivin 2003/87/EY 10 a artiklan mukaista päästöoikeuksien yhdenmukaistettua maksutta tapahtuvaa jakoa koskevat unionin laajuiset ohjeet.
(4)
Komission päätöksessä 2005/381/EY (8) vahvistetaan kyselylomake, jota jäsenvaltioiden on käytettävä direktiivin 2003/87/EY soveltamista koskevien yksityiskohtaisten vuotuisten raporttien laatimisessa. Mainittua kyselylomaketta muutettiin komission päätöksellä 2006/803/EY (9) niiden kokemusten perusteella, joita jäsenvaltiot ja komissio olivat saaneet lomakkeen käytöstä.
(5)
Direktiivin 2003/87/EY, sellaisena kuin se on muutettuna, ja komission hyväksymien oikeudellisten välineiden soveltaminen sekä jäsenvaltioiden ja komission kyselylomakkeen käytöstä saamat kokemukset ovat osoittaneet, että raportoitavien tietojen synergiaa ja johdonmukaisuutta on parannettava.
(6)
Erityisesti olisi muutettava kyselylomakkeessa vahvistettuja raportointivaatimuksia mainittujen oikeudellisten välineiden mukaisesti ja parannettava niitä yhdenmukaisella tavalla raportointiprosessiin tehokkuuden ja jäsenvaltioiden toimittamien tietojen laadun parantamiseksi.
(7)
Sen vuoksi päätöksen 2005/381/EY liite olisi muutettava.
(8)
Tässä päätöksessä säädetyt toimenpiteet ovat Euroopan parlamentin ja neuvoston asetuksen (EU) N:o 525/2013/EY (10) 26 artiklalla perustetun ilmastonmuutoskomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2005/381/EY liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä maaliskuuta 2014.

Labels: 12
8
20